Polisie ondersoek brandstigting ná jeugsentrum brand | Maroela Media
Die Bloemfonteinse polisie ondersoek 'n moontlike geval van brandstigting nadat 'n kinder- en jeugsentrum in Willows vroeg Maandagoggend afgebrand en meer as R1 miljoen se skade gely het.
Kapt. Chaka Marope, woordvoerder van die polisie, sê niemand is in die voorval beseer nie.
Volgens Marope het die huisvader in die vroeë oggendure wakkergeskrik as gevolg van die rook wat deur die huis begin beweeg het en daarna die Mangaung-brandweerdiens onmiddellik in kennis gestel.
"Dit is in dié stadium nie seker presies wat die brand veroorsaak het nie, maar die Mangaung-brandweermanne is steeds besig met 'n voorlopige ondersoek. Kundiges van die polisie het ook die toneel besoek om vas te stel presies wat die oorsaak van die brand is. Indien iemand vir die brand verantwoordelik is, sal die skuldiges gewis aan die pen ry," het Marope gesê.
Hy sê dié sentrum het bykans alles in die brand verloor. Al die meubels, klere, beddegoed en skoolboeke asook die skoolbus, 'n woonwa en 'n sleepwa is in die brand verwoes.
Die verliese word geskat op bykans R1,6 miljoen.
"Dit is net die dak wat nie ingetuimel het nie. Verder het die sentrum alles verloor," het Marope gesê.
Die uitslag van die ondersoek sal weldra bekend gemaak word.
Al die universiteite wat miljoene aan brandstigting verloor het. Wys my, met video materiaal waarop mense uitgeken kan word, net een persoon wat al boete gedoen het. Asb. Maroela, julle kan dit seker opvolg